L'Ajuntament de Bétera celebra la segona edició dels Premis Torre Bofilla al comerç i la indústria
27 de octubre de 2023

• En l'àmbit comercial s'ha guardonat a Calzados Fina, Òptica Bulevard i El Gordo y el Flaco. Mentre que Verdeveleno, Matclinic, Grup Divetis i Fongascal han sigut premiats en l'àmbit empresarial.

• A més el Premi Extraordinari ha recaigut en More Holstein una empresa generacional, centrada en la millora contínua i encaminada a la protecció del medi ambient i el benestar animal.

Bétera ha celebrat, per segon any consecutiu, els Premis Torre Bofilla al comerç i a la indústria beterense. Uns Premis amb els quals el Consistori vol manifestar el seu permanent suport al teixit empresarial i comercial contribuint així a reconéixer i visibilitzar la seua professionalitat, trajectòria, talent i compromís.

Per això, ahir a la vesprada es van congregar a l'Auditori de la Casa de la Cultura més d'un centenar d'empresaris, comerciants i societat civil de Bétera per a gaudir d'este lliurament de guardons en les quals l'Ajuntament ha volgut mostrar un reconeixement públic als comerciants i empresaris que contribueixen a la innovació, modernització, promoció i competitivitat del teixit empresarial i comercial de la localitat.

Uns premis que es duen a terme amb la col·laboració de les associacions AEMON Associació Empresarial i l'Associació de Comerciants de Bétera (ACB) i que a més han estat abrigallats per diverses autoritats de diferents àmbits i que en esta segona edició ha comptat amb l'assistència de la Directora General de Comerç, Artesania i Consum de la Conselleria d'Innovació, Indústria, Comerç i Turisme, María Isabel Sáez Martínez.

L'Alcaldessa de Bétera, Elia Verdevío, acompanyada pel regidor de Comerç i Indústria, Adrián Cámara i membres de la Corporació municipal, ha sigut l'amfitriona d'este acte en el qual ha destacat que “el futur de l'economia està en mans dels emprenedors i empresaris, per això, des de les Administracions Públiques hem de reconéixer el seu esforç, innovació i valentia, perquè en assumir un risc personal i financer, estan contribuint a eixamplar el teixit productiu i afavorir la creació d'ocupació i riquesa”.

Durant la Gala, tots els assistents han pogut gaudir de la projecció dels audiovisuals dels guardonats en esta edició on s'ha donat a conéixer la seua labor empresarial i comercial.

Guardons al Comerç

En l'àmbit del comerç l'Ajuntament de Bétera ha volgut premiar als comerços locals: Calzados Fina, Òptica Bulevard i El Gordo y el Flaco. Totes elles, empreses de caràcter familiar que han sabut mantindre's, adaptar-se i evolucionar als nous hàbits de consum i al repte de la digitalització, sense perdre els seus valors de proximitat, tracte personalitzat i confiança.

\- Premi a la trajectòria comercial: CALZADOS FINA

\- Premi a la Innovació/Digitalització i Noves Tecnologies: ÒPTICA BULEVARD

\- Premi a la Qualitat i Excel·lència Comercial: EL GORDO Y EL FLACO

En eixa línia, Elia Verdevío, ha recordat la seua etapa com a regidora de Comerç i ha assenyalat “ací vaig ser conscient de la importància i del que implica el comerç local per a Bétera. Ens trobem davant un clar vector econòmic que genera activitat econòmica i ocupació, però va més enllà, dinamitza les relacions socials i dona vida als nostres municipis” I ha afegit, “per això és tan important la col·laboració i implicació de l'Associació de Comerciants de Bétera”.

Guardons a la Indústria

Mentre que Verdeveleno, Matclinic, Grup Divetis i Fongascal han sigut premiats en l'àmbit empresarial. Empreses amb una destacada capacitat de creixement, innovació, lideratge, i responsabilitat social, que gràcies a la seua estratègia de creixement han sigut capaços de posicionar els seus productes en mercats internacionals.

\- Premi a la trajectòria empresarial: VERDEVELENO

\- Premi a la Innovació/Digitalització i Noves Tecnologies: MATCLINIC

\- Premi a la Qualitat i Excel·lència Empresarial: GRUP DIVETIS

\- Premi a la Responsabilitat Social Empresarial (RSE): FONGASCAL

Tal com ha recalcat, l'Alcaldessa “per a l'Ajuntament és prioritari comptar amb un parc empresarial modern, compromés, sostenible, inclusiu, ben mantingut i conservat, que genere ocupació de qualitat i riquesa a Bétera” i ha continuat “de la mà de AEMON tenim per davant el repte d'adaptar el nostre parc empresarial l'Horta Vella a la recent Llei 14/2018 de gestió, modernització i promoció de les àrees industrials de la Comunitat Valenciana, establint un model de gestió basat en la col·laboració públic-privada a través de la futura creació de la seua EGM i aconseguint que figure com a àrea industrial avançada en el Mapa de Sòl Industrial de la Comunitat Valenciana”.

Premi extraordinari

Al seu torn, s'ha lliurat un premi extraordinari que enguany ha recaigut en l'empresa More Holstein. Una empresa generacional, centrada en la millora contínua i encaminada a la protecció del medi ambient i el benestar animal i magnífic exemple d'economia circular.

Sens dubte, i tal com ha afirmat Elia Verdevío, “els nostres guardonats no es van conformar amb complir l'expedient, van buscar l'excel·lència i fruit del seu inestimable treball són exemple de dinamisme i empenyiment en diferents sectors que requereixen una adaptació constant als competitius i canviants mercats”.

Així mateix, el regidor de Comerç i Indústria ha volgut, durant la gala, posar en valor el nivell d'excel·lència dels premiats que, tal com ha indicat, “han sigut triats tenint en compte uns criteris fonamentals. En primer lloc, la seua trajectòria comercial, destacant la seua activitat i la seua contribució al progrés i benestar. A més atés el repte al qual s'enfronta el xicotet comerç davant les noves tecnologies, s'ha valorat la capacitat de les nostres empreses i comerços d'implementar eines digitals. El tercer criteri s'ha centrat en la qualitat i l'excel·lència, prenent en consideració l'aplicació de sistemes de qualitat que demostren el grau de satisfacció dels seus clients”.

Però a més, ha explicat que “en l'àmbit d'empresa, el jurat ha valorat un quart ítem, el d'empresa socialment compromesa, considerant valors fonamentals en la societat, com són el respecte al medi ambient, la igualtat de gènere, la inserció de persones amb diversitat funcional i la conciliació de la vida familiar”.

En definitiva, en estos Premis Torre Bofilla 2023, el Consistori ha manifestat la seua voluntat de continuar recolzant i col·laborant amb el teixit comercial i empresarial, conjuminant esforços amb AEMON i l'ACB per a posicionar estos dos sectors en el lloc que els correspon com a locomotora i carta de presentació de Bétera.